Rommel langs spoor skep swak indruk | George Herald
Rommel langs spoor skep swak indruk
Friday, 07 October 2016, 10:03
Rommel lê oral langs die treinspoor op die roete van die Power Van gestrooi. Foto: Alida de Beer
GEORGE NUUS - Rommelstrooi is 'n nimmereindigende probleem en langs die treinspoor in George se dorpsgebied moet daar ook gereeld skoongemaak word, so nie kan 'n slegte indruk geskep word onder besoekers wat 'n rit op die gewilde Outeniqua Power Van onderneem.
Die Power Van vertrek van die Outeniqua-vervoermuseum af en volg die roete onderdeur die Knysnaweg- en Meyerstraatbrûe waar dikwels hope rommel rondlê.
Ricardo Stumke, wie se kantoor in die Fairview-besigheidspark naby die spoor geleë is, kla oor die onnet toestand van die spoorreserwes op die oomblik. "Wat moet toeriste dink wanneer hulle 'n rit in die Power Van geniet?" wil hy weet.
Transnet het by navraag gesê 'n proses om 'n nuwe tenderaar vir die onderhoud van die reserwes aan te stel, is tans aan die gang. "Daar was toevallig gister (Woensdag 5 Oktober) 'n terreinvergadering met tenderaars. Die suksesvolle tenderaar sal binne die volgende drie maande op terrein wees," het Theo Maree, 'n amptenaar gemoeid met die tenderproses, gesê.
Volgens Maree word die skoonmaak en sny van gras op 'n driemaandelikse basis gedoen, wat binne die munisipale regulasies se voorskrifte val.
Stumke sê dis nie genoeg nie. "Hoeveel keer per week ry die Power Van? Hy kan tot ongeveer 20 mense op 'n slag vat. Maal daardie som met drie maande dan kom jy op die aantal toeriste wat in die rommel moet vaskyk. Drie maande is 'n hele kwart van 'n jaar."
Maree sê die koste om spoorreserwes skoon te hou, is hoog en die publiek wat langs die spoor woon of werk moet ook verantwoordelikheid neem om nie vullissakke te lank voor vullisverwyderingsdae uit te sit waar vullisrapers dit kan bereik nie.
"Dit is ons grootste probleem. Dit gebeur male sonder tal dat ons vandag skoonmaak en môreoggend lê daar vars vullis. Ek het al baie keer na-ure aan deure gaan klop om mense te versoek om hul vullissakke eerder binne hul erf te hou tot net voor verwydering plaasvind. Dit gebeur selfs ook dat mense hul vullissakke oor die heining gooi as hulle weet op watter dag ons kom skoonmaak."